
Pozitív testi intervenciók hatása az affektív állapotra

Kulcsszavak: testi tudatosság; pozitív és negatív affektivitás; affektív érintés; autogén tréning; fizikai aktivitás
Dolgozatunk témája a pozitív testérzetek hangulatra gyakorolt hatásainak vizsgálata. Jelen
kutatásunk esetében három pozitív testérzeti kondíciót vetettünk be a vizsgálat során: az
affektív érintést, az autogén tréninget illetve a fizikai aktivitást. Kutatásunk célja ezen
intervenciók pszichológiai és élettani hatásainak mérése és összehasonlítása volt, kiemelt
figyelmet fordítva a testi tudatosságra illetve a pozitív és negatív affektivitásra.
Kísérletünkben 54 személlyel végeztünk vizsgálatot. A résztvevőkkel először egy 3 perces
alapkondíció mérést vettünk fel, majd randomizált sorrendben követték egymást a fent említett
intervenciók. A kutatás során az objektív változót a szívfrekvencia mérés eredményei
szolgáltatták, a szubjektív változót pedig kérdőíves módszerekkel (PANAS-kérdőív) vettük fel.
A hangulat valenciájában (kellemesség) és az affektív arousal (intenzitás) esetében a
különböző kísérleti kondíciók közötti különbség megállapítására ismételt méréses
varianciaanalízist alkalmaztunk. A Friedmann-teszt eredményei szerint a hangulati valencia
esetében szignifikáns különbség volt az ismétlődő mérések között (χ2(3) =8,687, p=0,034),
illetve a hangulati arousal esetében is helytálló ez a megállapítás (χ2(3) =13,950, p=0,003). A
valencia esetében az alapméréshez képest az izomrelaxáció szignifikánsan javította a hangulati
állapotot, ellentétben a másik két kísérleti intervencióval. Az arousal esetében pedig a
testmozgás az affektív érintéssel összehasonlítva növelte meg szignifikánsan a hangulati
arousal értékét.
A vizsgálat során tehát a hangulat javult, a szubjetív arousal érzet pedig mindhárom
kondíció esetében a vártnak megfelelően változott. Kiemelendő eredményeink a kondíciókkal
kapcsolatban: Az affektív érintés egyetlen, jelen kutatásunkban vizsgált más tényezővel sincs
kimutatható kapcsolatban. A relaxáció jobban hatott arra, akinek nagyobb a testi tudatossága,
vagy a negatív affektivitása. Végül pedig: minél kevesebb testi tünete van valakinek, annál
pozitívabban hat rá a fizikai aktivitás, illetve ennek fordítottja is igaz.



